Ristiinpromootio

Ristiinpromootio (myös ristipromootio tai ristiinmainontaMikkola, Riikka: Uudissana: Crossmedia, Kielikello 4/2009. Viitattu 26.11.2015., ) on markkinointiin liittyvä käsite, joka tarkoittaa erilaisia yhteistyökuvioita tuotemarkkinoijien, myymälöiden ja medioiden välillä tuotteiden tai palveluiden markkinoimiseksi niitä lähellä olevien tuotteiden ja palvelujen ostajille.

Esimerkkejä ristiinpromootiosta

Toisiinsa liittyvien tuotteiden yhteismarkkinointi

Eri toimialoilla toimivat markkinoijat solmivat usein yhteistyösopimuksia ristiinpromootiosta tai muunlaisesta yhteismarkkinoinnista, joka hyödyttää molempia osapuolia ja parhaimmillaan myös heidän yhteisiä asiakkaitaan. Lentoyhtiö voi toimia yhteistyössä luottokorttiyhtiön tai hotelliketjun kanssa niin, että lentoyhtiön bonuspisteitä saa kaikista tietyllä luottokortilla tehdyistä ostoksista tai yöpymisistä ketjun hotelleissa. Kun molemmat sopimusosapuolet tiedottavat markkinointiviestinnässään tästä mahdollisuudesta omille asiakkailleen, molemmat niistä voivat saada uusia asiakkaita sopimuskumppanin asiakaskunnasta.Cross-Promotion: Definition, Ideas & Examples, Chapter 6, Lesson 11, Study.com 2003–2015. Viitattu 26.11.2015.

Ristiinpromootiota voidaan tehdä markkinointiviestintäkampanjoiden lisäksi myös henkilökohtaisessa myyntityössä. Kaupan myyjä voi ehdottaa puvun ostajalle myös paidan ostamista etenkin, jos puku- ja paitavalmistajat ovat kehittäneet tätä edistämään esimerkiksi myyntikilpailun tai muun kannustimen. Verkkokaupassa suosittu ristiinpromootio- ja lisämyyntikeino on näyttää tilaajalle, mitä muuta tämän tuotteen muut tilaajat ovat samalla tilanneet. Myös lähetyspakkaukseen tai ostoskassiin voidaan sujauttaa jokin ostokseen läheisesti liittyvä tuotetarjouslehtinen.3 Quick, Easy and Free Cross Promotion Ideas, 18.4.2013. Viitattu 26.11.2015.

Elokuva-alalla ristiinpromootiokeinoja ovat muun muassa elokuvien ja tv-ohjelmien tuotesijoittelu ja siihen liittyvä markkinointiviestintä,Moore, Schuyler Madison Ave. should buy into pix , Daily Variety 9.10.2002. Vaatii HighBeam-tilauksen. Viitattu 26.11.2015. sekä muiden elokuvien trailereiden näyttö teatterissa ennen varsinaista elokuvaa. Elokuvan ja sen pohjana olevan kirjan ristiinpromootiota voi olla uusintapainoksen ottaminen kirjasta niin, että sen kansikuvaksi otetaan stillkuva tuoreesta elokuvasovituksesta.

Ristiinpromootion kaltaiseksi yhteismarkkinoinniksi voidaan lukea myös MacDonald’sin Happy Meal -lelut, jotka usein ovat  lasten animaatioelokuvien tai leluvalmistajien kanssa yhdessä tuotettuja oheistuotteita.Kayla Webley: A Brief History of The Happy Meal, Time Magazine 30.4.2010. Viitattu 17.3.2014.

Saman yhtiön mediatuotteiden ristiinpromootio

Televisio-ohjelmien katsojamäärien maksimoimiseksi ja suosion ylläpitämiseksi ohjelmia markkinoidaan katsojille paitsi kyseisellä tv-kanavalla ennakkotietojen avulla, myös ristiinpromootion eli ”ristiinpuffauksen”  keinoin muissa saman mediayhtiön tiedotusvälineissä tai kilpailijoiden medioissa, jos näin on sovittu. Esimerkiksi Sanoma-konserni tekee Neloskanavansa tv-ohjelmista ja niiden esiintyjistä paljon juttuja omistamiinsa lehtiin, kuten Ilta-Sanomiin ja Me Naisiin. Fenton, Ben: Finland’s Sanoma in cross-promotion strategy, The Financial Times 30.5.2011. Viitattu 26.11.2015.Junttila, Janne: Sanoma lisännyt ristiinmainontaa, Yle Uutiset 7.5.2009. Viitattu 26.11.2015.  Tällainen ristiinpromootio voi olla lähellä tekstimainontaa, ammattikielellä puffia,Puffi , Sanasto, Suomen Mediaopas. Viitattu 26.11.2015. joka voi horjuttaa median journalistista uskottavuutta, koska lehtien ja sähköisten viestimien toimitussisältö tulisi valita objektiivisin journalistisin perustein ja toimituksen omasta aloitteesta. Samoin saman mediayhtiön eri tositelevisio-ohjelmien esiintyjiä laitetaan esiintymään ”ristiin” muissakin: esimerkiksi Neloskanavalta tuttu Kiinteistökuningatar Kaisa Liski voitti keväällä 2015 saman kanavan MasterChef -kilpailun.Topelius, Taneli: Kaisa Liski on uusi MasterChef VIP! ”Jälkiruokatehtävä oli kuin nyrkki otsaan” , Ilta-Sanomat 14.4.2015. Viitattu 26.11.2015.

Ristiinpromootiota on myös vapaaksi jäävien ilmoitustilojen täyttö saman lehtiyhtiön muiden lehtien mainoksilla, jotka kehottavat tilaamaan saman yhtiön toisen lehden tai käyttämään sitä mainonnan välineenä.

Ristiinpromootiota voidaan tehdä myös kilpailijoiden kesken koko toimialan hyväksi. Esimerkiksi sanomalehdet tekevät mieluummin isoja uutisia sanomalehtien lukemisen lisääntymisestä kuin sen vähenemisestä, kun taas televisiokanavat kiinnostuvat helpommin lukemisen vähenemisestä oman toimialansa asemaa pönkittääkseen.Hakusana cross promotion , Mediasanasto, Media Doc Oy. Viitattu 26.11.2015.

Lähteet

Luokka:Markkinointiviestintä